A magyar sportújságírás régi adósságát sikerült törleszteni a napokban, amikor az Index sport rovatában ülő kollégák összegyűjtötték a nagyobb sporteseményhez készített kabalákat a siralomháztekintetű Bol-dogtól a tangás Vízipókon át a cselgáncsozó tacskódisznóemberig.

De az egyik legdurvább magyar kabala kimaradt a cikkből, ugyanis nem egy sporteseményhez készült, hanem Kazincbarcika alapításának 60. évfordulójára. Ő Kabarci, aki a köré írt mese szerint félig Sajókazincból, félig Barcikából áll, és teljes egészében vizuális terrorizmus.

A Vastagbőr blog információi szerint a kazincbarcikai önkormányzati cég, a Barcika Art Kft. 300 ezer forintért készített két darabot a jelmezből.

Kép: Kaincbarcika kabalafigurája Facebook

Kabarcival és alkotójával a városi tévében készült egy szürreális, 17 perces interjú, ahol mindent meg lehet róla tudni, sokkal többet, mint kellene:

A teljes adást itt lehet elérni, de óvatosan kattintson, van benne egy jelenet, ahol a szörnyeteg egy Irigy Hónaljmirigy-koncerten táncol.